Charles Nicolle
Charles Nicolle var en fransk læge og bakteriolog. Efter sin uddannelse hos Ilja Metjnikov på Pasteurinstituttet i Paris blev han leder af det nyoprettede Pasteurinstitut i Tunis i 1903. Den stilling bevarede han indtil 1932, hvor han blev professor ved Collège de France i Paris.
I 1909 påviste Nicolle, at plettyfus overføres med kropslus, hvilket fik stor betydning for forebyggelse af sygdommen i fangelejrene under 1. Verdenskrig. Han modtog nobelprisen i fysiologi/medicin i 1928.